Coba ceritain soal Rafarafa dalam bahasa nias

Rafarafa (Li Latin Elephantopus scaber L, Li Indonesia tapak liman) ya'ia da'ö no sambua zinumbua sauri ba gölana tropis ba danö Asia ba ba Afrika, bahiza no göi muzawili ia irugi Australia faoma Amerika Latin. Rafarafa no tefaböbö ba ngafu ndru'u sobowo sihulö luo (töi ilmiah Asteraceae ma bunga matahari ba li Indonesia) (faigi gambara ngawalö mbowo ndru'u ba nga'örö andre).  Asese tumbu ia ba zinga newali ma zui ba zinga geno'o, ba tola göi ba golayama, ba zinga lala, ba mbewe mbandra, ba zinga mbombo ba tanöbö'önia.

Ŵa'ania aro fakha'a tou ba danö. Tölania abe'e ba adogo-dogo. Bulunia tumbu sagö-sagörö moroi ba döla, na tafaigi moroi yaŵa oroma mbulunia hulö no tefasereka farafö ba danö me no adogo-dogo dölania. Omböila mbulunia manganau ba no ahalo-halo tanö ba mbalö, mogökha-gökha zinga mbulunia, ba tete mbulunia farote ba mogumo, la'a-la'a mbulunia owuge'e saraidö.

Na no atua ia ba mobowo. Bowonia no orudu ba lalai döla, sola'a safusi ba itaria göi so zobowodoru.

Molo'ö ösa niha tola la'oguna'ö rafarafa andre tobali dalu-dalu wökhö gowimanekhe (li Indonesia batu ginjal), fökhö gulo awö wa'aukhu. Bahiza molo'ö ya'ira andre tebai labadu ia ira'alawe sanabina, börö me tola ibe'e adudu nono ba dalu. Simanö göi lö labadu ia ira ina samaenu ono side-ide.

Nitöngöni: Guna rafarafa tobali dalu-dalu nisura ba nga'örö andre tenga molo'ö fangosili ilmiah. Duma-dumania börö wökhö gowimanekhe ya'ia na no so nono gara-kara bakha ba mbua. Lö nasa so fangosili ilmiah sangoroma'ö wa tola iboboto gara idanö rafarafa. Börö da'ö böi mi'o'ö sibai nisura ba da'a. Tola mu'o'ö ia ba hiza böi olifugö göi we'amöi khö doto.